《如此江山 真逸堂观演西厢记长亭分别，用史达祖韵二首 其一》
清代·冒殷书

华堂却是留髡处，赢得泼天狂兴。好事无多，欢场有几，须识千秋俄顷。

萍踪不定。听歌怨劳亭，落晖昏暝。戏语莺莺，独眠曾否绣衾冷。

无端教我恨也，记牵衣执手，如醉难醒。梦里江山，心头车马，何用当前人俊。

私情耿耿。对红烛乌丝，倏然孤咏。不解前因，何为离别永。

作者简介：冒殷书，字文足，号借庐，如皋人。诸生。有《梨雨堂集》、《春浮集》、《何文居集》、《万卷楼》初、二集。